ธปท.คาดสินเชื่อแบงก์ปี58โต7%
ธปท.ชี้ปีนี้สินเชื่อหมวดก่อสร้าง สินเชื่อบ้าน และลงทุนโครงสร้างพื้นฐานอนาคตดี คาดสินเชื่อในระบบแบงก์โดยรวมทั้งปีโต 7%
15 ม.ค. 2558

ธปท.ชี้ปีนี้สินเชื่อหมวดก่อสร้าง สินเชื่อบ้าน และลงทุนโครงสร้างพื้นฐานอนาคตดี คาดสินเชื่อในระบบแบงก์โดยรวมทั้งปีโต 7%
นางทองอุไร ลิ้มปิติ รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) แถลงภาพรวมระบบสถาบันการเงิน ปี 2558 ว่า จากที่พูดคุยถึงแผนการดำเนินธุรกิจของธนาคารพาณิชย์ทั้งระบบในช่วงที่ผ่านมา ธปท.คาดว่าสินเชื่อในปีนี้จะขยายตัวเฉลี่ยที่ 7% สูงขึ้นจากปีที่แล้วที่โต 5% แบ่งเป็น สินเชื่อธุรกิจรายใหญ่โตเฉลี่ยที่ 5-9% ส่วนสินเชื่อรายเล็กโตเฉลี่ยที่ 10%
“สินเชื่อปีนี้มีแนวโน้มโตได้ดีกว่าปีที่ผ่านมา น่าจะโตที่ 7% โดยสินเชื่อธุรกิจที่มีแนวโน้มขยายตัวได้ดีในปีนี้น่าจะเป็นหมวดก่อสร้าง อสังหาริมทรัพย์ที่ช่วงหลังขยายตัวดีขึ้น และสินเชื่อที่เกี่ยวเนื่องกับการลงทุนโครงสร้างพื้นฐานต่างๆ ส่วนสินเชื่อการเพื่อการบริโภค อาทิ สินเชื่อส่วนบุคคลเริ่มชะลอลงบ้างแล้ว”นางทองอุไรกล่าว
นางทองอุไร กล่าวต่อว่า ด้านคุณภาพสินเชื่อในช่วงไตรมาสแรกของปีนี้ ยอมรับว่าแนวโน้มหนี้ไม่ก่อให้เกิดรายได้หรือเอ็นพีแอลอาจจะปรับเพิ่มขึ้นต่อเนื่องจากช่วงปลายปีที่ผ่านมา ถึงแม้ว่าเศรษฐกิจจะปรับดีขึ้น แต่มองว่าเอ็นพีแอลยังจะเพิ่มขึ้นอยู่ เพียงแต่จะเพิ่มขึ้นไม่มากนัก